Surse guvernamentale au declarat pentru Europa Liberă că subvenția acordată partidelor în 2020 urmează să fie redusă cu 30% față de anul în curs. Partidele parlamentare au beneficiat în 2019 de cea mai mare subvenție acordată vreodată, datorită unui amendament al fostului trezorier PSD.

În proiectul de buget pe anul viitor se prevede că suma totală acordată partidelor parlamentare va fi de aproape 180 de milioane de lei. Suma este în scădere cu aproape 30% față de cea din acest an, când partidele au încasat în total peste 250 de milioane de lei. Va fi astfel o economie la buget de aproape 70 de milioane de lei.

Valoarea subvenției se apropie de cea din 2018, când partidele au încasat peste 170 de milioane de lei.



